62023CJ0048_RES
C‑48/23. sz. ügy
Alajärven Sähkö Oy és társaiésElenia Verkko Oyj
kontra
Energiavirasto
(a Markkinaoikeus [Finnország] által benyújtott előzetes döntéshozatal iránti kérelem)
A Bíróság ítélete (ötödik tanács), 2025. március 6.
„Előzetes döntéshozatal – A villamos energia belső piaca – (EU) 2019/944 irányelv – Az 57. cikk (4) és (5) bekezdése – A nemzeti szabályozó hatóságnak a feladatai és hatáskörei gyakorlása során fennálló függetlensége – A tagállamok által kibocsátott iránymutatások – A villamosenergia‑elosztási árak csökkentését célzó jogszabálymódosítás – Az érintett szabályozó hatóság által e módosítást követően hozott, a villamosenergiahálózat üzemeltetésének díjaira vonatkozó ellenőrzési módszerekről szóló határozat – Az említett módosítást megvalósító törvény előkészítő munkálatainak figyelembevétele”
Energia – A villamos energia belső piaca – 2019/944 irányelv – Szabályozó hatóságok – Függetlenség – A tagállamok kötelezettségei – Terjedelem – A villamosenergia‑elosztási árak befolyásolására irányuló törvény elfogadása – A villamosenergia‑átviteli vagy ‑elosztási díjakat szabályozó rendelkezések hiánya – A villamosenergia‑hálózat üzemeltetésének díjaira vonatkozó ellenőrzési módszereknek az érintett szabályozó hatóság által az említett törvény hatálybalépését követően határozatba foglalt módosítása – A tagállamot terhelő, a szabályozó hatóság függetlenségének tiszteletben tartására vonatkozó kötelezettség megsértése – Hiány
(2019/944 európai parlamenti és tanácsi irányelv, 57. cikk, (4) és (5) bekezdés és 59. cikk)
(lásd: 29–47. pont és a rendelkező rész)
Összefoglalás
A markkinaoikeus (versenybíróság, Finnország) által előterjesztett előzetes döntéshozatal iránti kérelem alapján a Bíróság pontosítja a tagállamok azon kötelezettségének terjedelmét, hogy a villamos energia belső piacára vonatkozó közös szabályokról szóló 2019/944 irányelv (
1
) által rájuk ruházott feladatok ellátása során tiszteletben tartsák a nemzeti szabályozó hatóságok függetlenségét.
A finn szabályozó hatóság 2021 decemberében elfogadott több határozatával (a továbbiakban: vitatott határozatok) a 2022. január 1. és 2023. december 31. közötti időszak tekintetében felülvizsgálta a villamosenergia‑hálózat üzemeltetésére vonatkozóan általa 2015‑ben meghatározott díjak ellenőrzési módszereit. Az e határozatokban szolgáltatott magyarázatok szerint ez a hatóság saját kezdeményezésére végezte el ezt a felülvizsgálatot a 730/2021. sz. törvény (
2
) hatálybalépését követően, amely meghosszabbította a villamosenergia‑hálózat kiépítésére és karbantartására vonatkozó egyes követelmények végrehajtási időszakát.
E tekintetben a versenybíróság pontosítja, hogy a 730/2021. sz. törvény előkészítő munkálataiból kitűnik, hogy e törvény célja a villamosenergia elosztási árának csökkentése volt, azonban az nem tartalmaz olyan rendelkezéseket, amelyek kifejezetten a villamosenergia‑átviteli vagy ‑elosztási díjakra, illetve azok számítási módszereire vonatkoznának.
Két, a villamosenergia‑hálózatot üzemeltető finn vállalkozás a vitatott határozatok annyiban történő megsemmisítése iránti keresetet nyújtott be a versenybírósághoz, amennyiben azok módosították a villamosenergia‑hálózat üzemeltetésének díjaira vonatkozó ellenőrzési módszereket. A 730/2021. sz. törvény és a vitatott határozatok közötti kapcsolatra hivatkozva e vállalkozások többek között előadják, hogy a finn szabályozó hatóság az említett határozatokat nem önállóan, a 2019/944 irányelvben e tekintetben előírt követelményeknek megfelelően fogadta el.
E kifogás fényében a versenybíróság úgy határozott, hogy lényegében azt kérdezi a Bíróságtól, hogy a 730/2021. sz. törvény hatálybalépése és a vitatott határozatok finn szabályozó hatóság általi elfogadása közötti kapcsolatra tekintettel a 2019/944 irányelv 57. cikkének (4) és (5) bekezdésével, valamint 59. cikkével ellentétes‑e az olyan nemzeti szabályozás, mint a 730/2021. sz. törvény.
A Bíróság álláspontja
Elöljáróban a Bíróság emlékeztet arra, hogy a 2019/944 irányelv 57. cikke (4) bekezdésének megfelelően a tagállamok szavatolják a nemzeti szabályozó hatóság függetlenségét az irányelv és a kapcsolódó jogszabályok által ráruházott szabályozási feladatok ellátása során. Ezenkívül ezen 57. cikk az (5) bekezdése első albekezdésének a) pontjában előírja, hogy a szabályozó hatóság függetlenségének védelme érdekében a tagállamok többek között biztosítják, hogy e hatóság bármely politikai szervtől függetlenül önálló döntéseket hozhasson.
Ennek keretében a Bíróság megállapítja egyrészt, hogy a szabályozó hatóságok gazdasági és közjogi jogalanyokkal szembeni teljes függetlenségét attól függetlenül biztosítani kell, hogy ezek közigazgatási vagy politikai szervek, és ez utóbbi esetben pedig nemcsak a kormánytól, hanem a nemzeti jogalkotótól való függetlenséget is biztosítani kell.
Másrészről a Bíróság kiemeli, hogy a szabályozó hatóságok számára fenntartott hatáskörök a valóság szakértelmet igénylő technikai értékelésén alapuló végrehajtás területére tartoznak, és e hatóságok ezen hatásköreik gyakorlása során uniós szinten részletes jogszabályi keretben megállapított elveknek és szabályoknak vannak alárendelve, amelyek korlátozzák mérlegelési jogkörüket, és megakadályozzák őket abban, hogy politikai döntéseket hozzanak.
Ugyanis, bár a 2019/944 irányelv 59. cikke (1) bekezdése m) pontjának szövege szerint kétségtelenül a szabályozó hatóságok feladata a hálózat biztonságára és megbízhatóságára vonatkozó szabályok tiszteletben tartásának biztosítása, valamint múltbeli teljesítményük értékelése, e megfogalmazásból nem tűnik ki, hogy e szabályok megállapítása a hatáskörükbe tartozna.
E tekintetben, amint az ezen irányelv (87) preambulumbekezdéséből kitűnik, és amint azt az EUMSZ 194. cikk (2) bekezdésének második albekezdése előírja, a tagállamok jogosultak az energiaforrásaik kiaknázására vonatkozó feltételek meghatározására. Következésképpen a tagállamok – a szabályozó hatóságok ugyanezen irányelvben előírt feladatainak és hatásköreinek kivételével – szabadon alkothatják meg a villamosenergia nemzeti piacára vonatkozó saját szabályozásukat.
Ebből a szempontból az, hogy egy tagállam gyakorolja a nemzeti energiapolitikájának kialakításával kapcsolatos hatásköreit, következményekkel jár a villamosenergia‑hálózat üzemeltetésének költségeire nézve. Ráadásul önmagában az a tény, hogy valamely tagállam a villamosenergia‑elosztási árakat szabályozás elfogadásával kívánja csökkenteni, nem összeegyeztethetetlen a 2019/944 irányelv 57. cikkének (4) és (5) bekezdésével.
Mindemellett a 2019/944 irányelv 57. cikkének (4) és (5) bekezdésére tekintettel nem hozhatók olyan részletes rendelkezéseket tartalmazó nemzeti szabályozási intézkedések, amelyek konkrétan meghatározzák a szabályozó hatóság mérlegelési jogkörébe tartozó elemeket, mint például a villamosenergia‑hálózati díjak szintjét vagy azok kiszámításának konkrét módszereit.
Mindazonáltal az a tény, hogy a nemzeti jogalkotó az energiaellátás biztonságára vonatkozó követelmények módosításáról szóló törvényt fogadott el, és hogy következésképpen az érintett villamosenergia‑hálózat díjait a nemzeti szabályozó hatóság módosította, önmagában nem kérdőjelezi meg azt, hogy ez utóbbi függetlenül gyakorolta hatásköreit.
A fenti megfontolásokra tekintettel a bíróság az előterjesztett kérdésekre azt a választ adja, hogy a 2019/944 irányelv 59. cikkével összefüggésben értelmezett 57. cikkének (4) bekezdését és (5) bekezdése első albekezdésének a) pontját úgy kell értelmezni, hogy azzal nem ellentétes az olyan nemzeti szabályozás, amelynek az előkészítő munkálataiból kitűnő célja többek között a villamos energia elosztási árának befolyásolása, azonban nem tartalmaz olyan rendelkezéseket, amelyek kifejezetten a villamosenergia‑átviteli vagy ‑elosztási díjakra, illetve azok számítási módszereire vonatkoznak, viszont a hatálybalépése azt eredményezte, hogy a nemzeti szabályozó hatóság a villamosenergia‑hálózat üzemeltetésének díjaira vonatkozó ellenőrzési módszereket az e hatálybalépés időpontjában folyamatban lévő ellenőrzési időszak lejárta előtt módosította.
(
1
)	A villamos energia belső piacára vonatkozó közös szabályokról és a 2012/27/EU irányelv módosításáról szóló 2019. június 5‑i (EU) 2019/944 európai parlamenti és tanácsi irányelv (HL 2019. L 158., 125. o.; helyesbítés: HL 2021. L 373., 96. o.).
(
2
)	Laki sähkömarkkinalain muuttamisesta (730/2021) (a villamosenergia‑piaci törvény módosításáról szóló 2021. évi 730. sz. törvény, a továbbiakban: 730/2021. sz. törvény).